b'\n_START_ARTICLE_\nOsmussaare tuletorn\n_START_PARAGRAPH_\nOsmussaare tuletorn on tuletorn L\xc3\xa4\xc3\xa4nemaal Noarootsi vallas Osmussaare loodetipul._NEWLINE_Tuletorni geograafilised koordinaadid on 59\xc2\xb0\xc2\xa018\xe2\x80\xb2\xc2\xa013\xe2\x80\xb3\xc2\xa0N, 23\xc2\xb0\xc2\xa021\xe2\x80\xb2\xc2\xa040\xe2\x80\xb3\xc2\xa0E._NEWLINE_Musta-valgetriibulise raudbetoontorni k\xc3\xb5rgus jalamist on 35 meetrit ja tule k\xc3\xb5rgus merepinnast on 39 meetrit._NEWLINE_Tuletorn ehitati 1954. aastal.\n_START_SECTION_\nAjalugu\n_START_PARAGRAPH_\nEsimene kivist tulepaak ehitati Osmussaarele 1765. aastal. Seda k\xc3\xb5rgendati 1804. aastal ja varustati laternaruumiga, milles oli katoptriline 24 lambi ja reflektoritega valgustusseade. _NEWLINE_P\xc3\xa4rast torni kokkuvarisemist ehitati 1814. aastal puittorn. 1850. aastal p\xc3\xbcstitati uus kivitorn, mis varustati 1875. aastal dioptrilise Fresneli valgustusseadmega. 1902 sai tuletorn elektrivalgustuse. Selle torni \xc3\xb5hkisid N\xc3\xb5ukogude s\xc3\xb5durid 2. detsembril 1941. aastal enne saarelt evakueerumist._NEWLINE_P\xc3\xa4rast s\xc3\xb5jaj\xc3\xa4rgset ajutist puittorni valmis 1954. aastal praegune raudbetoontorn.'